ג'יימס מילנר

**ג'יימס פיליפ מילנר** (באנגלית: **James Philip Milner**; נולד ב-4 בינואר 1986) הוא כדורגלן אנגלי המשחק לרוב כקשר, אך יכול לשחק גם בעמדת המגן בברייטון אנד הוב אלביון מהפרמייר ליג. והוא מחזיק בשיא ההופעות בפרמייר ליג לאחר שבפברואר 2026 הגיע ל-654 הופעות ועקף את השיאן הקודם גארת' בארי שהחזיק בשיא במשך שמונה וחצי שנים. מילנר שיחק במספר קבוצות אנגליות, בהן לידס, סווינדון טאון, ניוקאסל, אסטון וילה, מנצ'סטר סיטי וליברפול, וכן בנבחרת אנגליה.

## קריירה
כבר כילד זוהה כישרונו הספורטיבי של מילנר בשלושה תחומים: כדורגל, קריקט וריצה למרחקים ארוכים. הוא החל לשחק כדורגל במספר קבוצות חובבניות, עד מעברו בשנת 1996 לאקדמיית הנוער של קבוצת לידס. מילנר שיחק לראשונה במשחק רשמי של הפרמייר ליג בשנת 2002 בגיל 16 בלבד. באותה שנה, הבקיע מילנר שער בניצחונה של לידס 1–2 נגד סנדרלנד, ובכך הפך לשחקן הצעיר ביותר שהבקיע שער במשחק פרמייר ליג רשמי (שיא שנשבר מאז על ידי ג'יימס ואוגאן מאברטון). באותה שנה הפגין מילנר יכולת גבוהה וזכה לתשבחות רבות בתקשורת האנגלית.

בשנת 2004, עקב קשיים כלכליים, נאלץ המועדון למכור את כרטיס השחקן של מילנר לקבוצת ניוקאסל תמורת 3.6 מיליון פאונד. מילנר הגיב כי הוא עצוב לעזוב את הקבוצה אותה הוא אוהד מגיל צעיר, אך הוא מבין כי המעבר הוא לטובת הקבוצה עצמה. באותה שנה ערך מילנר את הופעתו הראשונה באירופה נגד קבוצת בני סכנין במסגרת הליגה האירופית. מילנר נטל חלק ב-41 משחקים והבקיע שער אחד בעונה זאת, אך מיעט לפתוח בהרכב הראשון. מילנר, אשר היה מתוסכל ממיעוט הזדמנויות בהרכב הראשון, הושאל עם תחילת עונת 2005/2006 לאסטון וילה.

במהלך עונה זו הפגין מילנר יכולת מרשימה, עובדה שגרמה לאסטון וילה לעשות מאמצים רבים להחתים את השחקן לצמיתות. על אף משא ומתן מתמשך, החליטה לבסוף ניוקאסל לסרב להצעה של ארבעה מיליון פאונד, ומילנר חזר לניוקאסל. בניגוד לעונת הבכורה שלו בניוקאסל, הרבה מילנר לפתוח בהרכב הקבוצה, והיווה חלק חשוב בהצלחת הקבוצה במסגרת הליגה האירופית. מאמן הקבוצה, גלן רודר, שיבח את ההתקדמות שמילנר ביצע באותה עונה, ואמר כי הוא מאמין שמילנר הוא השחקן המשקיע ביותר באימוני הקבוצה. מילנר הפגין ורסטיליות רבה במהלך משחקיו בקבוצה, הן ביכולתו לשחק במספר עמדות והן בשליטתו בשתי הרגליים בצורה טובה. בשנת 2008, לאחר שלוש עונות בניוקאסל, עבר לאסטון וילה תמורת 12 מיליון פאונד.

מילנר התאקלם במהרה בקבוצתו לשעבר, וקנה לעצמו במהרה מקום בהרכב הקבוצה. יכולתו הגבוהה צדה את עינו של מאמן נבחרת אנגליה, פאביו קאפלו, אשר זימן אותו לראשונה לנבחרת אנגליה. מילנר עצמו הביע סיפוק רב משהותו בקבוצה, והגדיר אותה כ"יציבה" ביותר בקריירה שלו (זאת לאחר ששיחק תחת 13 מאמנים שונים עד גיל 23). בעונת 2009/2010 זכה בתואר הכדורגלן הצעיר של השנה בליגה האנגלית, ואף נבחר להיות חלק מ"קבוצת העונה".

באוגוסט 2010 עבר למנצ'סטר סיטי תמורת 18 מילון ליש"ט והשחקן סטפן אירלנד. הוא זכה עם מנצ'סטר סיטי בשתי אליפויות בגביע האנגלי ובגביע הליגה.

לאחר חמש עונות בסיטי עבר ב-2015 בהעברה חופשית לליברפול. הוא השתלב במהרה בליברפול ואף שיחק כקפטן בחסרונו של ג'ורדן הנדרסון. תחת יורגן קלופ שיחק בחלק מהמשחקים בעמדת המגן השמאלי. בנובמבר 2018 כבש את שערו ה-50 בפרמייר ליג במהלך תיקו 1-1 נגד ארסנל. בחודש שלאחר מכן, בניצחון ליברפול 0–4 על בורנמות, הפך להיות השחקן ה-13 בלבד בהיסטוריה של הפרמייר ליג עם 500 הופעות בליגה. בעונת 2017/2018 רשם תשעה בישולים במסגרת ליגת האלופות ובכך שבר את שיא הבישולים לשחקן בעונה אחת במפעל. ב-1 ביוני 2019 זכה עם קבוצתו בליגת האלופות, כשנכנס כמחליף בגמר מול טוטנהאם שהסתיים בניצחון 0–2. ב-14 באוגוסט 2019 זכה בסופר קאפ האירופי במשחק מול צ'לסי. בדצמבר 2019 נכנס כמחליף במשחק הגמר בגביע העולם למועדונים של פיפ"א ועזר לקבוצתו לזכות בתואר בפעם הראשונה בהיסטוריה עם ניצחון 0–1 על פלמנגו לאחר 0-0 בתום הזמן החוקי. בסיום עונת 2019/2020 זכה עם המועדון באליפות אנגליה. הוא תרם שני שערים ושני בישולים ב-22 הופעות. באותה העונה עלה מילנר למקום החמישי בטבלת שיאני ההופעות בפרמייר ליג, כאשר נכון לסיום העונה עמד על 538 הופעות. ב-5 באוקטובר 2022 ערך את הופעתו ה-300 במדי ליברפול בניצחון קבוצתו 0–2 על ריינג'רס בליגת האלופות. ב-12 בנובמבר באותה שנה ערך את הופעתו ה-600 בפרמייר ליג, כאשר נכנס במחליף במשחק מול סאות'המפטון. ב-28 במאי 2023 שיחק את משחקו האחרון עבור ליברפול במחזור הסיום של עונת 2022/2023, בתיקו 4-4 עם סאות'המפטון. בסך הכל ערך 230 הופעות ליגה במדי הקבוצה בהן כבש 19 שערים.

ב-14 ביוני 2023 חתם לעונה אחת בברייטון אנד הוב אלביון. ב-12 באוגוסט ערך הופעת בכורה בקבוצה, בניצחון 1–4 על לוטון טאון. ב-21 בפברואר 2026 עלה בהרכב ברייטון בניצחון 0–2 על ברנטפורד במסגרת המחזור ה-27 של עונת 2025/2026 למשחקו ה-654 בפרמייר ליג והפך לשיאן ההופעות בכל הזמנים בפרמייר ליג, לאחר ששבר את שיאו של גארת' בארי שהחזיק בתואר במשך שמונה וחצי שנים.

## קריירה בינלאומית
מילנר שיחק בכל נבחרות אנגליה הצעירות וב-30 במרץ 2004, במהלך משחק מול שוודיה, ערך את הופעתו הראשונה במדי נבחרת אנגליה עד גיל 21. במהלך אליפות העולם לנבחרות עד גיל 21 בשנת 2007 היה מילנר ממצטייני הטורניר, והוא זומן לנבחרת אנגליה הבוגרת. על אף זימון זה, המשיך להופיע במדי נבחרת אנגליה עד גיל 21, והיה לשחקן בעל מספר ההופעות הרב ביותר בנבחרת זו אי פעם, עם 46 הופעות.

באוגוסט 2009 ערך הופעת בכורה במדי נבחרת אנגליה, כשעלה כמחליף במשחק ידידות מול נבחרת הולנד. הוא נכלל בסגל 23 השחקנים שזומנו לסגל הנבחרת במסגרת מונדיאל 2010 שנערך בדרום אפריקה. ב-7 בספטמבר כבש את שערו הבינלאומי הראשון בניצחון נבחרתו 0–5 מול מולדובה במסגרת מוקדמות מונדיאל 2014. ב-5 באוגוסט 2016 הודיע על פרישה מהנבחרת.

## תארים והישגים
;מנצ'סטר סיטי
* אליפות אנגליה: , 
* גביע ה-FA: 
* מגן הקהילה: 
* גביע הליגה האנגלית: 

;ליברפול
* אליפות אנגליה: 2019/2020
*ליגת האלופות: 2018/2019
*הסופר קאפ האירופי: 2019
*גביע העולם למועדונים: 2019
*גביע הליגה האנגלי: 2021/2022
*גביע אנגלי: 2021/2022
*מגן הקהילה: 2022

## קישורים חיצוניים

* פרופיל שחקן באתר BBC
* 
## הערות שוליים

קטגוריה:כדורגלנים אנגלים
קטגוריה:קשרי כדורגל אנגלים
קטגוריה:כדורגלני אסטון וילה
קטגוריה:כדורגלני מנצ'סטר סיטי
קטגוריה:כדורגלני סווינדון טאון
קטגוריה:כדורגלני לידס יונייטד
קטגוריה:כדורגלני ניוקאסל יונייטד
קטגוריה:כדורגלני ליברפול
קטגוריה:כדורגלני ברייטון אנד הוב אלביון
קטגוריה:כדורגלני נבחרת אנגליה
קטגוריה:לידס: כדורגלנים
קטגוריה:זוכי פרס הכדורגלן הצעיר של השנה בליגה האנגלית
קטגוריה:כדורגלני מונדיאל 2010
קטגוריה:כדורגלני יורו 2012
קטגוריה:כדורגלני מונדיאל 2014
קטגוריה:כדורגלני יורו 2016
קטגוריה:אנגלים שנולדו ב-1986